b'\n_START_ARTICLE_\nOrdinul Bekta\xc8\x99i\n_START_PARAGRAPH_\nOrdinul Bekta\xc5\xa1iyya (\xc3\xaen arab\xc4\x83), ortografiat \xc8\x99i Bekta\xc8\x99\xc9\xaalik sau Bekta\xc8\x99iye (\xc3\xaen turc\xc4\x83) este un ordin sufit care s-a manifestat pentru prima data \xc3\xaen Anatolia sau Asia Mic\xc4\x83 \xc3\xaen secolul al XIII-lea, recunoscut pentru leg\xc4\x83tura cu dinastia otoman\xc4\x83. Destinul acestei confrerii mistice este, de asemenea, inseparabil de cel al corpului de armat\xc4\x83 al ienicerilor \xc8\x99i de rolul pe care l-a avut \xc3\xaen colonizarea \xc8\x99i islamizarea Balcanilor de c\xc4\x83tre Imperiul Otoman. Ordinul a intrat de mai multe ori \xc3\xaen clandestinitate fiind interzis definitiv \xc3\xaen Turcia, \xc3\xaen 1925, odat\xc4\x83 cu instalarea regimului republican.\n_START_SECTION_\nIstoric - \xc3\xaentemeiere\n_START_PARAGRAPH_\nAcest ordin \xc3\xae\xc8\x99i revedinc\xc4\x83 numele de la \xc3\xaentemeietorul s\xc4\x83u \xe1\xb8\xa4\xc4\x81\xc4\x9f\xc4\x9f Bekta\xc5\xa1 Wal\xc4\xab (H\xc4\x81c\xc9\xaa Bekta\xc5\xa1 Vel\xc4\xab) sf\xc3\xa2nt care, conform tradi\xc8\x9biei hagiografice ar fi ajuns din Horasan \xc3\xaen Anatolia, zona Turciei actuale, \xc3\xaen jurul secolului XIII. \xc3\x8en jurul acestui personaj misterios circul\xc4\x83 mai multe legende, printre care enumer\xc4\x83m hagiografia Vil\xc4\x81yetn\xc4\x81me Hac\xc4\xab Bekta\xc8\x99 Vel\xc4\xab, apar\xc8\x9bin\xc3\xa2nd istoricului otoman Ily\xc4\x81s ibn H\xc9\xaaz\xc9\xaar , precum \xc8\x99i relat\xc4\x83ri ale istoricului A\xc8\x99\xc4\xabkpa\xc8\x99az\xc4\x81de (descendent al lui Baba Ily\xc4\x81s). \xe1\xb8\xa4a\xc4\x9f\xc4\x9f Bekta\xc5\xa1 Wal\xc4\xab apare men\xc8\x9bionat \xc8\x99i \xc3\xaen hagiografia maestrului s\xc4\x83u spiritual Baba Ily\xc4\x81s numit \xc8\x99i Baba Ras\xc5\xabl sau Ras\xc5\xablu-llah care a organizat revolta turcmen\xc4\x83 din 1239 \xc3\xaen care \xc8\x99i-a g\xc4\x83sit sf\xc3\xa2r\xc8\x99itul. Cronicarul otoman A\xc8\x99ikpa\xc8\x99az\xc4\x81de men\xc8\x9bioneaz\xc4\x83 leg\xc4\x83tura dintre conduc\xc4\x83torul revoltei Baba\xc4\xab, Baba Ily\xc4\x81s \xc8\x99i \xe1\xb8\xa4a\xc4\x9f\xc4\x9f Bekta\xc8\x99i, dar acesta din urm\xc4\x83 nu particip\xc4\x83 la lupt\xc4\x83, ci se retrage \xc3\xaen provincia K\xc9\xaar\xc8\x99ehir, la Soluca Kara \xd3\xa6y\xc3\xbck, unde va duce o via\xc8\x9b\xc4\x83 pioas\xc4\x83 \xc3\xaen rug\xc4\x83ciune \xc8\x99i medita\xc8\x9bie. Acest \xe2\x80\x9esf\xc3\xa2nt extatic\xe2\x80\x9d este, printre altele, adept al tradi\xc8\x9biei lui Ahmad Yasaw\xc4\xab (fondatorul ordinului Yasawiyya din centrul Asiei, ceea ce explic\xc4\x83 aplecarea c\xc4\x83tre o form\xc4\x83 sincretic\xc4\x83 \xc8\x99i heterodox\xc4\x83 a islamului, motiv pentru care ordinul \xc8\x99i-a atras asupra sa repercusiuni din partea conducerii otomane sunnite. \xc3\x8ens\xc4\x83 ordinul propriu-zis nu a fost fondat de \xe1\xb8\xa4a\xc4\x9f\xc4\x9f Bekta\xc5\xa1, ci de c\xc4\x83tre un discipol al acestuia pe nume Abd\xc4\x81l Musa, urm\xc3\xa2nd s\xc4\x83 fie reorganizat de Bal\xc9\xaam Sult\xc4\x81n \xc3\xaen secolul XVI. Unul dintre primii discipoli ai maestrului, care i-a trimis \xc3\xaenv\xc3\xa2\xc8\x9b\xc4\x83turile mai departe este Kad\xc4\xabnc\xc4\xabk Ana sau Hatun Ana. De asemenea, ordinul este recunoscut prin faptul c\xc4\x83 acord\xc4\x83 libertatea femeilor de a participa la ceremoniile religioase, al\xc4\x83turi de b\xc4\x83rba\xc8\x9bi \xc8\x99i de a se afla \xc3\xaen fruntea l\xc4\x83ca\xc8\x99urilor de dervi\xc8\x99i. (tekke, zawiye)_NEWLINE_Numeroase surse atest\xc4\x83 apropierea dintre str\xc4\x83bunii primilor sultani \xc8\x99i \xe1\xb8\xa4a\xc4\x9f\xc4\x9f Bekta\xc5\xa1. Un exemplu \xc3\xaen acest sens \xc3\xael constituie Gazi Osman, \xc3\xaenainta\xc8\x99 al sultanului Murad I(1362-1389), care se pare c\xc4\x83 a \xc3\xaentre\xc8\x9binut leg\xc4\x83turi directe cu fondatorul ordinului. Din acest motiv, Murad I este cel care a poruncit ridicarea unui mausoleu la morm\xc3\xa2ntul sf\xc3\xa2ntului, informa\xc8\x9bie coroborat\xc4\x83 de cele dou\xc4\x83 cronici hagiografice: Vil\xc4\x81yetn\xc4\x81me \xc8\x99i Men\xc4\x81kibn\xc4\x81me. Conform cronicarului otoman Oruc, Ali Pa\xc8\x99a, fratele sultanului Orhan a renun\xc8\x9bat la toate privilegiile de conducere pentru a deveni dervi\xc8\x99 Bekta\xc8\x99i. Tot el a fost cel care a propus trecerea corpului de armat\xc4\x83 al ienicerilor sub protec\xc8\x9bia ordinului. \xc3\x8en aceast\xc4\x83 \xc3\xaemprejurare, sultanul Orhan apeleaz\xc4\x83 la \xe1\xb8\xa4a\xc4\x9f\xc4\x9f Bekta\xc5\xa1 pentru a ob\xc8\x9bine \xe2\x80\x9ecartea de \xc3\xaenvestitur\xc4\x83\xe2\x80\x9d (ic\xc4\x81zet) \xc8\x99i boneta alb\xc4\x83 specific\xc4\x83 ienicerilor. Leg\xc4\x83tura ordinului cu membri ai dinastiei otomane este sus\xc8\x9binut\xc4\x83, a\xc8\x99a cum am amintit anterior, de Men\xc4\x81k\xc4\xabbn\xc4\x81me Baba Ily\xc4\x81s-i Horas\xc4\x81n\xc4\xab, hagiografia lui Baba Ily\xc4\x81s, scris\xc4\x83 de nepotul acestuia Elv\xc4\x81n \xd2\xaaelebi. Potrivit acestei lucr\xc4\x83ri \xe1\xb8\xa4a\xc4\x9f\xc4\x9f Bekta\xc5\xa1 f\xc4\x83cea parte din mediul familiei lui Osman, cunosc\xc3\xa2ndu-l pe \xc5\xa0ay\xe1\xb8\xab Ede Bal\xc4\xab, socrul lui Osman. (eponimul dinastiei otomane). \xc3\x8en primele secole ale Imperiului Otoman, sultanii au men\xc8\x9binut leg\xc4\x83turi str\xc3\xa2nse cu membrii ordinului Bekta\xc8\x99i. Astfel Murad II este cel care a f\xc4\x83urit stindardul sanctuarului fondatorului ordinului, din 1600 de piese de aur, \xc3\xaen timp ce Bayazid II a recondi\xc8\x9bionat acoperi\xc8\x99ul acestui sanctuar. \xc3\x8en timpul lui Selim I (1512-1520), l\xc4\x83ca\xc8\x99ul central este \xc3\xaenchis, ca urmare a influen\xc8\x9bei tot mai puternice a doctrinei heterodoxe a K\xc9\xaaz\xc9\xaalba\xc8\x99ilor, fiind redeschis \xc3\xaen 1551, sub domnia lui Soliman Magnificul (1520-1566).\n_START_SECTION_\nPrimii discipoli ai ordinului\n_START_PARAGRAPH_\n\xc3\x8en lucrarea Vil\xc4\x81yetn\xc4\x81me, tradi\xc8\x9bia hagiografic\xc4\x83 a lui \xe1\xb8\xa4a\xc4\x9f\xc4\x9f Bekta\xc5\xa1, se atest\xc4\x83 prezen\xc8\x9ba a 36 de mii de califi sau succesori ai maestrului, dintre care 360 erau permanent la dispozi\xc8\x9bia acestuia, urm\xc3\xa2nd ca la moartea lui s\xc4\x83 preia fiecare misiunea de a r\xc4\x83sp\xc3\xa2ndi \xc3\xaenv\xc4\x83\xc8\x9b\xc4\x83turile ordinului. Primii discipoli au fost cei care l-au \xc3\xaent\xc3\xa2mpinat \xc8\x99i g\xc4\x83zduit pe dervi\xc8\x99 la sosirea lui \xc3\xaen Soluca Kara \xd3\xa6y\xc3\xbck. Se pare c\xc4\x83 printre ace\xc8\x99tia se num\xc4\x83r\xc4\x83 o femeie Kad\xc9\xaanc\xc9\xaak Ana sau Hatun Ana, care deschide ramura feminin\xc4\x83 a ordinului. Libertatea de cult de care se bucur\xc4\x83 adeptele \xc8\x99i faptul c\xc4\x83, de multe ori, ele se afl\xc4\x83 \xc3\xaen fruntea l\xc4\x83ca\xc8\x99urilor de cult a atras suspiciunile comunit\xc4\x83\xc8\x9bii asupra activit\xc4\x83\xc8\x9bii ordinului. Celui c\xc4\x83ruia i se datoreaz\xc4\x83 organizarea ordinului, \xc3\xaen forma \xc3\xaen care a ajuns la noi, este cel mai probabil Abd\xc4\x81l Musa, discipol al lui \xe1\xb8\xa4\xc4\x81\xc4\x9f\xc4\x9f Bekta\xc5\xa1. Cei doi pare s\xc4\x83 fi participat la campaniile otomanilor de expansiune \xc3\xaen Anatolia, iar Abd\xc4\x81l Musa a preluat sarcina de r\xc4\x83sp\xc3\xa2ndire a cultului printre mediile conduc\xc4\x83toare din teritoriile otomane, pun\xc3\xa2nd, totodat\xc4\x83, bazele ordinului la aproape 60 de ani de la moartea lui \xe1\xb8\xa4\xc4\x81\xc4\x9f\xc4\x9f Bekta\xc5\xa1._NEWLINE_A doua etap\xc4\x83 de existen\xc8\x9b\xc4\x83 a ordinului este marcat\xc4\x83 profund de apari\xc8\x9bia unei puteri estice, adversare Imperiului Otoman. Este vorba despre Imperiul Safavid, \xc3\xaentemeiat \xc3\xaen Iran la \xc3\xaenceputul secolului XVI, de c\xc4\x83tre \xc8\x99ahul Ismail I. \xc3\x8en aceast\xc4\x83 perioad\xc4\x83 ordinul \xc3\xaencepe s\xc4\x83 devin\xc4\x83 foarte nepopular printre mediile conduc\xc4\x83toare otomane, \xc3\xaentruc\xc3\xa2t este v\xc4\x83zut ca un posibil aliat al du\xc8\x99manului s\xc4\x83u estic. De asemenea, practicile \xc8\x99i credin\xc8\x9bele dervi\xc8\x99ilor Bekta\xc8\x99i sunt contaminate de o serie de elemente \xc8\x99iite, considerate erezii de c\xc4\x83tre otomani, care sunt adep\xc8\x9bi ai islamului sunnit, ortodox. Situa\xc8\x9bia ordinului se agraveaz\xc4\x83 ca urmare a luptei de la Kaldiran din 1514, \xc3\xaen urma c\xc4\x83reia Imperiul Otoman reu\xc8\x99e\xc8\x99te s\xc4\x83 anexeze \xc8\x99i teritoriile din sud-estul Anatoliei. \xc3\x8en acest context, se \xc3\xaente\xc8\x9besc persecu\xc8\x9biile asupra ordinului \xc8\x99i se sisteaz\xc4\x83 ajutorul economic pe care sultanii \xc3\xael ofereau l\xc4\x83ca\xc8\x99urilor. Un rol important \xc3\xaen reorganizarea ordinului l-a avut, \xc3\xaen aceast\xc4\x83 perioad\xc4\x83, H\xc9\xaaz\xc9\xaar Bal\xc9\xaa sau Bal\xc9\xaam Sult\xc4\x81n (m. \xc3\xaen 1516). Acest personaj misterios, \xc3\xaen jurul c\xc4\x83ruia circul\xc4\x83 numeroase legende privind concep\xc8\x9bia sa imaculat\xc4\x83 \xc8\x99i originile sale cre\xc8\x99tine, este cel care a stabilit o form\xc4\x83 definitiv\xc4\x83 de organizare precum: introducerea unei ierarhii a dervi\xc8\x99ilor \xc8\x99i reglementarea vie\xc8\x9bii din l\xc4\x83ca\xc8\x99uri, crearea unor \xc3\xaensemne distinctive: cercelul (meng\xc5\xab\xc8\x99) \xc8\x99i piatra (p\xc4\x81lhenk) purtate de ramura dervi\xc8\x99ilor celibatari \xc8\x99i ad\xc4\x83ugarea unor practici rituale. Bal\xc9\xaam Sult\xc4\x81n poart\xc4\x83 \xc8\x99i titlul de p\xc4\xabr-i \xe1\xb9\xaf\xc4\x81n\xc4\xab al doilea fondator al ordinului, ceea ce reprezint\xc4\x83 o recunoa\xc8\x99tere a importan\xc8\x9bei sale \xc3\xaen crearea unei ordini riguroase \xc8\x99i coerente care s\xc4\x83 salveze confreria de pericolul dezmembr\xc4\x83rii sub ac\xc8\x9biunea unor factori externi nefavorabili. Se presupune c\xc4\x83 acest lider al confreriei a fost un instrument de control al otomanilor care doreau crearea unei variante moderate, \xc3\xaen paralel, cu ramura Bekta\xc8\x99\xc4\xab- Alev\xc4\xab puternic influen\xc8\x9bat\xc4\x83 de doctrina \xc8\x99iit\xc4\x83 duodeciman\xc4\x83 \xc3\xaembr\xc4\x83\xc8\x9bi\xc8\x99at\xc4\x83 de safavizi. Faptul c\xc4\x83 Bal\xc9\xaam Sult\xc4\x81n se bucura de sprijinul sultanilor reiese din numirea sa, de c\xc4\x83tre Bayazid II, \xc3\xaen fruntea l\xc4\x83ca\xc8\x99ului central al ordinului.\n_START_SECTION_\nParticularit\xc4\x83\xc8\x9bi ale dogmei Bekta\xc8\x99\xc4\xab\n_START_PARAGRAPH_\n\xc3\x8enc\xc4\x83 de la \xc3\xaenceput, doctrina ordinului Bekta\xc8\x99\xc4\xab se revendic\xc4\x83 de la un sistem religios sincretic, care \xc3\xaenglobeaz\xc4\x83 tradi\xc8\x9bii islamice \xc8\x99iite, elemente de panteism, dar \xc8\x99i credin\xc8\x9be specifice anumitor zone rurale anatoliene. Pe l\xc3\xa2ng\xc4\x83 credin\xc8\x9bele \xc8\x99i practicile specifice ordinelor \xe1\xb9\xa3\xc5\xabf\xc4\xab, se reg\xc4\x83sesc o serie de elemente preislamice introduse de popula\xc8\x9biile turcice influen\xc8\x9bate de diverse sisteme religioase precum \xc8\x99amanismul, maniheismul, budhhismul, cre\xc8\x99tinismul. \xc3\x8en zona Balcanilor, doctrina ordinului prezint\xc4\x83 concep\xc8\x9bii nestoriene \xc8\x99i neoplatoniste. Unele grupuri Bekta\xc8\x99i promovau o form\xc4\x83 foarte asem\xc4\x83n\xc4\x83toare \xc8\x99iismului duodeciman, \xc3\xaen special, \xc3\xaencep\xc3\xa2nd cu secolul XVI, c\xc3\xa2nd se impune, \xc3\xaen est, dinastia safavid\xc4\x83. Astfel Bekta\xc8\x99\xc4\xab-i sunt adep\xc8\x9bi ai teoriei imamatului, vener\xc3\xa2ndu-i pe cei 12 imami, descenden\xc8\x9bi ai lui \xe2\x80\x98Al\xc4\xab ibn Ab\xc4\xab \xe1\xb9\xac\xc4\x81lib (ginerele Profetului) \xc8\x99i ai Fatimei. Printre simbolurile doctrinare specifice ordinului, se num\xc4\x83r\xc4\x83 adorarea unei treimi alc\xc4\x83tuit\xc4\x83 din Dumnezeu (Adev\xc4\x83rul-al-\xe1\xb8\xa4aqq), Muhammad \xc8\x99i \xe2\x80\x98Al\xc4\xab, iar imnurile devo\xc8\x9bionale \xc8\x99i rug\xc4\x83ciunile, recitate la ceremoniile rituale, evoc\xc4\x83 aceast\xc4\x83 tri-unitate. Un loc aparte \xc3\xael ocup\xc4\x83 sf\xc3\xa2ntul ordinului, \xe1\xb8\xa4a\xc4\x9f\xc4\x9f Bekta\xc5\xa1, el fiind considerat o \xc3\xaentrupare a lui \xe2\x80\x98Al\xc4\xab \xc8\x99i tipul Omului Perfect sau Des\xc4\x83v\xc3\xa2r\xc8\x99it (al-Ins\xc4\x81n al-K\xc4\x81mil). Ca manifestare a lui \xe2\x80\x98Al\xc4\xab pe p\xc4\x83m\xc3\xa2nt el dispune de un \xe2\x80\x9eintelect supraomenesc\xe2\x80\x9d care \xc3\xaei permite s\xc4\x83 discearn\xc4\x83 binele \xc8\x99i r\xc4\x83ul, precum \xc8\x99i \xc3\xaen\xc8\x9belegerea tainelor Coranului._NEWLINE_Ordinul Bekta\xc8\x99\xc4\xab a atras, prin sincretismul s\xc4\x83u religios \xc8\x99i prin puternica adeziune la ramura \xc8\x99iit\xc4\x83 a islamului, o campanie de represalii din partea autorit\xc4\x83\xc8\x9bilor otomane, fiind considerat un factor al dezechilibrului intern. Exist\xc4\x83 o serie de practici ale ordinului care st\xc3\xa2rnesc suspiciuni \xc3\xaen imediata comunitate sunnit\xc4\x83 precum: preferin\xc8\x9ba pentru oficierea ceremoniilor pe timp de noapte, nerespectarea rug\xc4\x83ciunii obligatorii \xc8\x99i a postului din luna Ramadan, permiterea consumului de alcool. Printre practicile religioase se num\xc4\x83r\xc4\x83 comemorarea martiriului lui Husayn, fiul lui \xe2\x80\x98Al\xc4\xab \xc8\x99i al Fatimei, lucru care presupune postul \xc8\x99i doliul \xc3\xaen primele zece zile ale lunii Muharram. Tot \xc3\xaen leg\xc4\x83tur\xc4\x83 cu acest episod, rug\xc4\x83ciunile adep\xc8\x9bilor Bekta\xc8\x99i con\xc8\x9bin blesteme la adresa celor doi califi ommeyazi, Mu\xe2\x80\x98\xc4\x81wiya \xc8\x99i Yaz\xc4\xabd, care au ordonat uciderea lui Husayn \xc8\x99i a familiei lui, la Kerbala.\n_START_SECTION_\nRela\xc8\x9bii tensionate cu Imperiul Otoman\n_START_PARAGRAPH_\nGrupurile Bekta\xc8\x99\xc4\xab-Alev\xc4\xab din estul Anatoliei, cunoscute \xc8\x99i sub numele de k\xc9\xaaz\xc9\xaalba\xc8\x99i (capete ro\xc8\x99ii) s-au aflat \xc3\xaentr-o rela\xc8\x9bie de conflict cu autorit\xc4\x83\xc8\x9bile otomane, pentru c\xc4\x83 primeau sprijinul Imperiului Safavid, adversar redutabil al otomanilor. Dup\xc4\x83 \xc3\xaenfr\xc3\xa2ngerea safavizilor \xc3\xaen b\xc4\x83t\xc4\x83lia de la Kaldiran, din 1514, \xc8\x99i masacrarea triburilor de k\xc9\xaaz\xc9\xaalba\xc8\x99i din estul Anatoliei, sultanii otomani au sistat orice contribu\xc8\x9bie de \xc3\xaentre\xc8\x9binere a l\xc4\x83ca\xc8\x99urilor Bekta\xc8\x99\xc4\xab urm\xc3\xa2nd ca acestea s\xc4\x83 fie reluate \xc3\xaen secolul XVIII. De asemenea, controlul pe care safavizii \xc3\xael exercitau asupra acestor grupuri religioase Bekta\xc8\x99\xc4\xab-Alev\xc4\xab \xc8\x99i r\xc4\x83scoalele lor \xc3\xaempotriva otomanilor poate fi caracterizat\xc4\x83 ca o rezisten\xc8\x9b\xc4\x83 politic\xc4\x83 a triburilor turcmene \xc3\xaempotriva autorit\xc4\x83\xc8\x9bii otomane._NEWLINE_Puterea dervi\xc8\x99ilor Bekta\xc8\x99\xc4\xab deriv\xc4\x83 \xc8\x99i din faptul c\xc4\x83 aveau leg\xc4\x83turi foarte str\xc3\xa2nse cu corpul de armat\xc4\x83 al ienicerilor. Astfel ordinul devine o amenin\xc8\x9bare pentru stabilitatea intern\xc4\x83 a imperiului, deoarece putea controla eficient masele, \xc3\xaentorc\xc3\xa2ndu-le \xc3\xaempotriva sultanilor. \xc3\x8enc\xc4\x83 din secolul XVII, sultani precum Osman II (1618-1622), Ibrahim (1640-1648) \xc8\x99i Mehmed IV (1648-1687) au \xc3\xaenceput campanii de combatere a influen\xc8\x9bei dervi\xc8\x99ilor, una dintre aceasta fiind uciderea a 4000 de persoane \xc3\xaen urma revoltei ienicerilor din 1656. Campania viza, de asemenea, represalii la adresa practicilor heterodoxe care concurau cu tradi\xc8\x9bia oficial\xc4\x83 sunnit\xc4\x83 a otomanilor._NEWLINE_Starea conflictual\xc4\x83 dintre ieniceri sprijini\xc8\x9bi de Bekta\xc8\x99\xc4\xab, pe de o parte, \xc8\x99i autorit\xc4\x83\xc8\x9bile otomane, pe de alta, au atins apogeul \xc3\xaen secolul XIX. Astfel, sultanul Mahmud II (1808-1839), creeaz\xc4\x83 o armat\xc4\x83 puternic\xc4\x83 pe care, \xc3\xaen 1826, o folose\xc8\x99te \xc3\xaen distrugerea ienicerilor, eveniment care a dus la diminuarea influen\xc8\x9bei ordinului Bekta\xc8\x99\xc4\xab, cu at\xc3\xa2t mai mult cu c\xc3\xa2t s-a \xc3\xaenceput \xc8\x99i o campanie de eliminare a acestuia din via\xc8\x9ba public\xc4\x83. Majoritatea liderilor au fost executa\xc8\x9bi, iar propriet\xc4\x83\xc8\x9bile lor confiscate, adep\xc8\x9bii au fost deporta\xc8\x9bi \xc8\x99i str\xc4\x83muta\xc8\x9bi \xc3\xaen alte regiuni, l\xc4\x83ca\xc8\x99urile ordinului au fost transformate \xc3\xaen moschei, madrasa (\xc8\x99coli coranice), spitale \xc8\x99i caravanseraiuri, iar func\xc8\x9biile militare ale membrilor Bekta\xc8\x99\xc4\xab au fost preluate de un alt ordin important, dar de data aceasta intelectual, este vorba despre ordinul Mevlevi.\n_START_SECTION_\nDesfiin\xc8\x9barea ordinului\n_START_PARAGRAPH_\nDup\xc4\x83 dizolvarea armatei ienicerilor \xc8\x99i represaliile asupra ordinului, a urmat o perioad\xc4\x83 \xc3\xaen care sultanii \xc3\xaencep s\xc4\x83 aib\xc4\x83 din nou contacte \xc8\x99i s\xc4\x83-i sprijine pe dervi\xc8\x99ii Bekta\xc8\x99\xc4\xab. \xc3\x8en special \xc3\xaen timpul lui Abdulhamid II (1876-1909), ordinul revine \xc3\xaen peisajul public, dup\xc4\x83 ce trecuse printr-o serie de reforme. Astfel, liderii ordinului sunt influen\xc8\x9ba\xc8\x9bi de ideile francmasonice \xc8\x99i na\xc8\x9bionaliste \xc8\x99i contribuie la mi\xc8\x99carea revolu\xc8\x9bionar\xc4\x83 de a \xc3\xaenceputul secolului XX. Dar, cu toate c\xc4\x83 sus\xc8\x9bin idealurile moderne ale republicii \xc8\x99i se raliaz\xc4\x83 la mi\xc8\x99carea Junilor turci, dup\xc4\x83 instalarea la putere a lui Mustafa Kemal Ataturk ordinul este desfiin\xc8\x9bat, \xc3\xaen 1925, fiind v\xc4\x83zut ca un element retrograd al societ\xc4\x83\xc8\x9bii otomane. Adep\xc8\x9bii s\xc4\x83i continu\xc4\x83 s\xc4\x83-\xc8\x99i desf\xc4\x83\xc8\x99oare activitatea \xc3\xaen clandestinitate, precum \xc8\x99i \xc3\xaen zone ale Peninsulei Balcanice, foste teritorii otomane. De\xc8\x99i nu mai reu\xc8\x99e\xc8\x99te s\xc4\x83 ating\xc4\x83 popularitatea de care s-a bucurat \xc3\xaen primele secole de existen\xc8\x9b\xc4\x83, confreria Bekta\xc8\x99\xc4\xab \xc8\x99i-a pus amprenta asupra evolu\xc8\x9biei sociale, istorice \xc8\x99i culturale a Imperiului Otoman.'